Der var lagt op til en hård dag i retten i dag. Blandt de tilhørende sad en mor til en af de 20 piger, der anklager en tidligere ansat på en skole for overgreb. Men moren måtte forlade retten, fordi hun skal vidne i sagen senere. Fredagens første retssag ud af i alt otte handlede i høj grad om den tiltalte, en tidligere ansat på en skole i Nørresundby, der ifølge anklagen har lavet seksuelle overgreb. Og det var ikke småting, der blev spurgt ind til fra anklager i sagen, Mette Bendix fra Nordjyllands Politi. Den tiltalte har dagen igennem afvist alle anklagerne. - Jeg har en ren samvittighed, lød det. Blandt andet blev den nu tidligere ansatte forholdt til et tilfælde, hvor han efter en strandtur med børnene havde skyllet en af pigernes tissekone for sand. Det førte til et spørgsmål om manglende situationsfornemmelse. - Jeg har altid været meget vellidt blandt børnene. Måske især blandt pigerne, fortalte han. Blandt anklagerne er et tilfælde, hvor han skulle have stukket en finger op i skeden på en mindreårig pige. Undervejs fortalte han dog, at han flere gange havde haft børnene til at sidde hos sig, men at han overhovedet ikke forstår, at det kunne misforstås. Samtidig beskrev han sig selv som en tillidsperson og 'hyggeonkel' for eleverne. Han mener, sagen og historierne er noget, som er eskaleret, og pigerne har fundet på. Og så mente han også, at der blev spurgt alt for ledende ind til sagerne. - Jeg var glad for mit arbejde. Det betød alt for mig, sagde han fra anklagebænken. Krænkelserne skulle have stået på fra 2017 til 2022. Her hjemsendte skolen ham fra det job han havde haft i 23 år, og han blev meldt til politiet. Den tiltalte blev meget rørt, da snakken faldt på hans egen rolle som både far og bedsteforælder. Tydeligt påvirket fortalte han, hvordan han mere eller mindre ikke tør røre sit eget barnebarn længere. Ifølge anklageskriftet er der tale om seksuelle overgreb på i hvert fald 20 børn, der var mellem seks til 10 år på tidspunktet for overgrebene, som skete i perioden fra 2017 og 2022. Da, der er navneforbud, bliver hverken stillingsbetegnelse, skolen eller den sigtede nævnt med navns nævnelse i pressen. Retssagen genoptages onsdag i næste uge.

Opsummering:
Den første af i alt otte retsdage i den opsigtsvækkende sag stod på afhøring af den tiltalte.